Falske bilder av Ole Torp spres på nett. Han tror noen i utlandet står bak. 
Ole Torp er en av flere kjendiser som er blitt misbrukt i nettsvindel. Ekspert tror utenlandske bakmenn utnytter norske kjendisfjes. – Jeg har mistet oversikten over hva jeg har reklamert for. Hva selger jeg i morgen? Narkotika? Eller kanskje jeg er blitt hallik? Her kan jo alt skje, sier Ole Torp (72). Den tidligere NRK-programlederen oppdaget dem for et par måneder siden: Falske artikler der han liksom var blitt intervjuet i norske medier, ble spredt på Facebook. Problemet var bare at det ikke stemte. Nylig sa Torp farvel til et normalt liv i en artikkel som utga seg for å være fra Nettavisen, med blåveiser som ikke var hans i ansiktet. I en annen sak, som også skulle være skrevet av Nettavisen, prøvde han å overbevise Anne Lindmo om at det er lett å tjene penger på å kjøpe kryptovaluta.  – Jeg er ganske irritert på dette, sier han da Aftenposten ringer. – Både navnet mitt og bilder av meg blir grovt misbrukt. Det er uetisk og skurkaktig. En trollfabrikk? Torp har fått mange telefoner fra folk som trodde dette var ekte og lurte på hvor mye han hadde tjent på å kjøpe kryptovaluta. Da ble det dobbelt ille, syntes han. – Jeg sa veldig tydelig fra at de ikke måtte tro det var sant! Siden har de falske Torp-annonsene spredt seg til X. Også Johan Golden, Anne Lindmo og Jan Fredrik Karlsen er blitt rammet.  – Jeg kontaktet Facebook og fikk svar fra noe som sikkert var en robot. De svarte at dette var innenfor deres annonseringsregler, forteller Torp. Aftenposten har kontaktet Meta, Facebooks eierselskap, uten å få svar.  – Hadde det sittet noen i en kjeller i Norge og laget dette, kunne jeg gått etter dem for å få dem straffet. Men dette kan være en trollfabrikk i Indre Mongolia som ingen har oversikt over, sukker NRK-veteranen. Hvem er det som gjør sånt? Ikke noe nytt Petter Bae Brandtzæg er professor i medieinnovasjon ved UiO og sjefforsker ved Sintef Digital. Han minner om at det satt tenåringer på Balkan og laget falske nyheter til det amerikanske valget allerede i 2016. – Én grunn til å gjøre det, kan være å få trafikk og annonsekroner på falske nettsider, sier han. Medieforskeren tror Ole Torp kan være offer for falske kryptosider. – Bitcoin har steget enormt, og kryptovaluta er på vei opp igjen. Det er det noen som vil utnytte. Bakmennene går etter kjente fjes som blir sett og hørt.  Mer innhold fra kunstig intelligens Brandtzæg tror ikke de som står bak den nettsvindelen vi ser nå, sitter i Norge. Han synes ikke bildene ser ut som om de er generert av kunstig intelligens, men teksten kan være det. – Mer KI-generert innhold brukes til å manipulere folk politisk eller lure dem for penger. Det blir et stort problem for sosiale medier fremover, spår han. Forskeren sier det lenge har vært fri flyt av boter og falske profiler på X. Nå begynner det samme å skje på Facebook.  – Er det noe å gjøre med? – Dette er store globale selskaper med millioner av brukere. Det er umulig for dem å demme opp for ting som publiseres i sanntid. De kan ta det ned i ettertid, hvis det rapporteres inn eller deres egne maskiner fanger det opp, sier Brandtzæg.  Innholdet på disse plattformene modereres av maskiner.  – Å ha nok mennesker til å gjøre det, ville kostet enormt med penger. Det tar de seg ikke råd til.  Professoren tror det kan være gode nyheter for tradisjonelle medier. – Det kan bli så mye støy på sosiale medier at folk ikke orker å være der lenger.
Ole Torp er blitt utsatt for nettsvindel der hans navn og bilde misbrukes i falske annonser på Facebook.  Svindlerne hevder at Torp tjener penger på kryptovaluta, noe som irriterer ham sterkt. Eksperter tror svindlerne opererer fra utlandet og utnytter kjente personers gjennomslagskraft til å lure folk.